Prim-ministrul a precizat că, după afirmaţia preşedintelui Traian Băsescu: 'Vedeţi la Comarnic-Braşov că e corupţie acolo, e dezastru', a solicitat Direcţiei Naţionale Anticorupţie (DNA) un răspuns în acest sens.



'Comarnic-Braşov este o poveste destul de lungă, a fost un proiect care a eşuat în 2004, după aceea în 2009. Sper şi cred că nu va eşua şi de această dată, dincolo de pariul meu personal, e bine pentru oameni, care se blochează în trafic (...) Până în 2016, se va putea circula pe anumite segmente, cu o singură condiţie: la un moment, la învestirea în funcţie a domnului ministru Rus, domnul preşedinte Băsescu a aruncat o vorbă - 'Vedeţi la Comarnic-Braşov că e corupţie acolo, e dezastru'. Noi lucrăm cu cele mai mari companii din Europa, a doua zi board-urile lor au spus: 'Opriţi orice discuţie, vrem să vedem unde e corupţia, că a zis preşedintele ţării că e corupţie'. Eu am întrebat la DNA dacă e vreo sesizare, că dacă e vorba de corupţie, totuşi e un contract foarte mare, peste un miliard de euro, după care DNA, după o perioadă de timp, DNA mi-a răspuns că nu există aşa ceva şi a trebuit să o luăm de la capăt cumva cu discuţiile', a spus Ponta, într-o emisiune la România TV.



El a afirmat că va purta discuţii despre realizarea de autostrăzi şi cu preşedintele ales Klaus Iohannis.



'Vreau să discut şi cu preşedintele Iohannis, care ştiu că are acest proiect pentru România absolut esenţial, acela de a uni diversele regiuni ale ţării prin autostrăzi. Proiectul Comarnic-Braşov nu se finanţează din fonduri europene. (...) În mandatul meu de prim-ministru, au fost inauguraţi 260 de kilometri de autostradă, foarte puţin. M-am uitat în mandatul domnului Boc, vreo 100 de kilometri, la domnul Tăriceanu, 35 de kilometri, şi la domnul Năstase, vreo 100 de kilometri. Acum s-a deschis Sibiu-Deva cu totul, se lucrează la Deva-Lugoj-Timişoara, se lucrează la Sebeş-Turda şi avem toate celelalte licitaţii începute. Aici problema este legată de faptul că am avut mult timp programele blocate, avem un sistem de licitaţii foarte încet, orice licitaţie este contestată. (...) Sunt şanse în primăvară se ne apucăm de treabă la Comarnic-Braşov, dacă lăsăm războiul politic de-o parte', a mai spus şeful Executivului.



Miercuri, 25 iunie a.c., la ceremonia de depunere a jurământului de învestitură a lui Ioan Rus în funcţia de ministru al Transporturilor, preşedintele Traian Băsescu îl atenţiona pe acesta că 'merge într-un minister cu probleme'.



'Acolo ar trebui sa fiţi atent în mod deosebit la premisele de contractare a autostrăzii Comarnic - Braşov. Din informaţiile mele, deja s-au produs acte de corupţie. De asemenea, s-au contractat studii de fezabilitate de circa 50 de milioane de euro care nu vor mai fi valabile în cea mai mare parte din ele în doi ani, dar s-au găsit nişte firme cărora să li se facă cadouri. Am rugămintea să verificaţi cu atenţie lucrurile acestea înainte de a vă asuma derularea mandatului' i-a transmis Băsescu lui Rus, potrivit comunicatului de presă din 25 iunie, postat pe site-ul Administraţiei Prezidenţiale.





loading...